ഏറ്റവും പ്രായംകൂടിയ ഇരട്ടകള് ഇവര് ടോക്കിയോ: ലോകത്തിലെ ഏറ്റവും പ്രായംകൂടിയ സദൃശ്യ ഇരട്ടകളെന്ന ഗിന്നസ് റിക്കാര്ഡ് ജപ്പാനിലെ യുമെനോ സുമിയാന, കൗമെ കൊഡാമ മുത്തശ്ശിമാര്ക്ക്. 1913 നവംബര് അഞ്ചിനു ജനിച്ച ഇവര്ക്ക് 107 വയസും 300 ദിവസവും പ്രായമുണ്ട്. ജപ്പാനിലെതന്നെ കിന് നരീത, ജിന് കേനി സഹോദരിമാരുടെ റിക്കാര്ഡാണു പഴങ്കഥയായത്. 2000 ജനുവരിയില് 107 വര്ഷവും 175 ദിവസവും പ്രായത്തില് കിന് മരിക്കുന്നതുവരെ ഇവര് റിക്കാര്ഡിന് ഉടമകളായിരുന്നു. ജിന് തൊട്ടടുത്ത വര്ഷം 108ാം വയസിലാണു മരിച്ചത്. സെപ്റ്റംബര് ഒന്നിനാണ് സുമിയാന, കൗമെ സഹോദരിമാര് റിക്കാര്ഡ് ഭേദിച്ചത്. ജപ്പാനില് വയോജനദിനമായി ആചരിക്കുന്ന സെപ്റ്റംബര് 20നാണു റിക്കാര്ഡ് വിവരം ഗിന്നസ് അധികൃതര് പ്രഖ്യാപിച്ചത്. ജപ്പാന്റെ രണ്ടു ഭാഗങ്ങളായി പരിചരണകേന്ദ്രങ്ങളില് കഴിയുന്ന യുമെനോയ്ക്ക് നാലും കൗമെയ്ക്ക് മൂന്നും മക്കളുണ്ട്. ജപ്പാന്കാര്ക്ക് ആയുര്ദൈര്ഘ്യം കൂടുതലാണ്. ലോകത്തിലെ ഏറ്റവും പ്രായമുള്ള വ്യക്തി 118 വയസുള്ള ജപ്പാന്കാരി കാനെ തനാക ആണ്.